Tarybos reglamentas (EB) Nr. 622/98
1998 m. kovo 16 d.
dėl pagalbos valstybėms kandidatėms pagal pasirengimo narystei strategiją, visų pirma dėl Stojimo partnerystės programų nustatymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi sąlygos, kurias turi įvykdyti asocijuotos Vidurio ir Rytų Europos valstybės, norinčios įstoti į Europos Sąjungą, buvo išdėstytos Europos Vadovų Tarybos susitikimo Kopenhagoje 1993 m. birželio mėn. metu; kadangi pagrindiniai sunkumai, su kuriais šios valstybės susiduria vykdydamos šias sąlygas, nustatomi įgyvendinant Europos Sąjungos Sutarties O straipsnyje numatytą tvarką;
kadangi valstybių ir Vyriausybių vadovai savo susitikimo Europos Vadovų Taryboje Amsterdame 1997 m. birželio mėn. 16-17 d. metu pakartojo savo ketinimą sustiprinti Sąjungos pasirengimo narystei strategiją, siekiant palengvinti valstybių kandidačių pasirengimą stojimui, ir kadangi Komisija ta proga pateikė pasiūlymų paketą, pavadintą "Darbotvarkė 2000";
kadangi Europos Vadovų Taryba susitikimo Liuksemburge metu pareiškė, kad naujasis Stojimo partnerystės programų dokumentas, kurį reikia parengti po konsultacijų su Vidurio ir Rytų Europos valstybėmis kandidatėmis, yra pagrindinis sustiprintos pasirengimo narystei strategijos bruožas, sutelkiant bendroje sistemoje visas Bendrijos pagalbos valstybėms kandidatėms formas;
kadangi būtų tikslinga, kad Europos bendrijos pagalba pagal šias Stojimo partnerystės programas būtų koncentruojama į pirmiau minėtus sunkumus ir vadovautųsi apibrėžtais principais, prioritetais, pereinamojo laikotarpio uždaviniais ir sąlygomis;
kadangi šios partnerystės programos, ypač jų pereinamojo laikotarpio uždaviniai, turėtų padėti kiekvienai valstybei pasiruošti narystei ekonominės ir socialinės konvergencijos sistemoje ir parengti savo nacionalinę programą acquis perėmimui bei nustatyti acquis įgyvendinimo tvarkaraštį;
kadangi būtina apdairiai tvarkyti turimas finansines lėšas pagal prioritetus, nustatytus Komisijai pareiškus nuomones apie paraiškas stojimui ir išnagrinėjus šias nuomones Taryboje;
kadangi Bendrijos pagalba pagal pasirengimo narystei strategiją turėtų būti teikiama konkrečioms valstybėms taikant pagal Sutarčių nuostatas priimtas pagalbos programas; kadangi todėl šis reglamentas neturi būti su tuo susijęs finansiškai;
kadangi Bendrijos pagalbą sąlygoja Europos sutartyse nurodytų įsipareigojimų laikymasis ir pažanga, daroma įgyvendinant Kopenhagos kriterijus;
kadangi Bendrijos pagalbą sudarantys finansiniai ištekliai turi būti planuojami pagal procedūras, išvardytas reglamentuose dėl atitinkamų finansinių instrumentų arba programų;
kadangi tikslinga, kad Taryba iki 1998 m. kovo 15 d. priimtų kiekvienai atskirai Stojimo partnerystės programai taikytinus principus, prioritetus, pereinamojo laikotarpio uždavinius ir sąlygas tam, kad Komisija iki 1998 m. pabaigos parengtų pirmąją reguliariąją ataskaitą apie kiekvienos valstybės kandidatės padarytą pažangą;
kadangi pagal Europos sutartis įsteigtų institucijų vaidmuo yra svarbiausias užtikrinant tinkamą šių Stojimo partnerystės programų įgyvendinimą ir tolesnius veiksmus;
kadangi panašu, kad Stojimo partnerystės programų įgyvendinimas galėtų padėti pasiekti Bendrijos tikslus; kadangi Sutaris šio reglamento priėmimui nenumato kitų nei 235 straipsnyje numatytų įgaliojimų,
PRIĖMĖ ŠĮ REGLAMENTĄ:
1 straipsnis
Kaip sustiprintos pasirengimo narystei strategijos dalis Vidurio ir Rytų Europos valstybėms kandidatėms nustatomos Stojimo partnerystės programos. Kiekviena Stojimo partnerystės programa numato bendruosius nuostatus, apimančius:
- prioritetus, apibrėžtus padėties kiekvienoje valstybėje analizėje, į kuriuos turėtų būti sukoncentruotas pasirengimas stojimui, atsižvelgiant į politinius ir ekonominius kriterijus ir į įsipareigojimus, kuriuos, kaip apibrėžta Europos Vadovų Tarybos, privaloma vykdyti Europos Sąjungos valstybei narei,
- finansinius išteklius, kievienai valstybei kandidatei padedančius įgyvendinti per pasirengimo stojimui laikotarpį nustatytus prioritetus.
2 straipsnis
Taryba, remdamasi Komisijos pasiūlymu, kvalifikuota balsų dauguma priima sprendimą dėl atskirose Stojimo partnerystės programose įvardytų principų, prioritetų, pereinamojo laikotarpio uždavinių ir sąlygų, kadangi jie turi būti pateikti kiekvienai valstybei kandidatei, bei dėl vėlesnių joms taikytinų žymesnių pakeitimų.
3 straipsnis
Šis reglamentas neturi finansinių poteksčių. Pagal pasirengimo narystei strategiją Bendrijos pagalba yra ta pagalba, kuri yra numatyta pagal Sutarties nuostatas priimtose programose.
Remiantis pagal 2 straipsnį Tarybos priimtais sprendimais, pagal Stojimo partnerystės programas teikiamos pagalbos finansiniai ištekliai programuojami laikantis procedūrų, numatytų reglamentuose, susijusiuose su atitinkamais finansiniais instrumentais arba programomis.
4 straipsnis
Kai trūksta tam tikro elemento, kuris yra būtinas pasirengimo stojimui pagalbos teikimo tęstinumui, ypač kai nevykdomi Europos sutartyje įvardyti įsipareigojimai ir (arba) pažanga, daroma įgyvendinant Kopenhagos kriterijus, yra nepakankama, Taryba, remdamasi Komisijos pasiūlymu, kvalifikuota balsų dauguma gali imtis atitinkamų priemonių dėl bet kokios pasirengimo stojimui pagalbos, suteikiamos valstybei kandidatei.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 16 d.